SVT ขยายฐานลูกค้า เพิ่มช่องทางจ่ายค่าสินค้าตู้ “SUN Vending” ผ่าน “บัตรแรบบิท”
SVT ขยายฐานลูกค้า เพิ่มช่องทางจ่ายสินค้าที่ตู้ “SUN Vending” ผ่าน “บัตรแรบบิท” ตอบโจทย์ไลฟ์สไตล์คนรุ่นใหม่ยุค New Normal วางเป้า 5 ปีเพิ่มจำนวนตู้รองรับจุดชำระเงินและเติมเงินผ่านบัตรแรบบิทกว่า 1,000 ตู้
SVT ขยายฐานลูกค้า เพิ่มช่องทางจ่ายสินค้าที่ตู้ “SUN Vending” ผ่าน “บัตรแรบบิท” ตอบโจทย์ไลฟ์สไตล์คนรุ่นใหม่ยุค New Normal
12 ต.ค. 2564

นายคเณศร์ อรรถไพศาลกุล รองผู้อำนวยการสายงานการตลาด บริษัท ซันเวนดิ้ง เทคโนโลยี จำกัด (มหาชน) หรือ SVT ผู้นำในการดำเนินธุรกิจค้าปลีกผ่านเครื่องจำหน่ายสินค้าอัตโนมัติ (Vending Machine) ภายใต้เครื่องหมายการค้า “SUNVENDING”  และนายเคลวิน เหลียง กรรมการผู้จัดการ บริษัท บางกอก สมาร์ทการ์ด ซิสเทม จำกัด ผู้ให้บริการ “บัตรแรบบิท” ร่วมกัน เปิดเผยว่า SVT ได้จับมือกับ บัตรแรบบิท (Rabbit Card)  เพื่อเป็นการเพิ่มช่องทางการชำระค่าสินค้า ผ่านบัตรแรบบิท ที่เครื่องจำหน่ายสินค้าอัตโนมัติของ SUN Vending  ในจุดให้บริการต่างๆ เช่น สถานีรถไฟฟ้าบีทีเอส, ห้างสรรพสินค้าและตามแหล่งชุมชน ฯลฯ
พร้อมตอบโจทย์ความสะดวกสบาย ความรวดเร็วและไลฟ์สไตล์ของผู้บริโภคในปัจจุบัน รวมถึงการสนับสนุนให้เกิดการใช้จ่ายเพื่อหลีกเลี่ยงการใช้เงินสด โดยเฉพาะช่วงที่ทั่วโลกให้ความสำคัญเรื่องการป้องกันเชื้อไวรัสโควิด-19 การใช้บัตรแรบบิทแทนเงินสด จึงเป็นอีกทางเลือกหนึ่งที่สามารถลดความเสี่ยง เลี่ยงติดเชื้อไวรัสโควิด-19 ได้เช่นกัน
ทั้งนี้ในส่วนของความร่วมมือกันดังกล่าว นับเป็นการสร้างเครือข่ายพันธมิตรทางธุรกิจครั้งสำคัญของ SVT และ บัตรแรบบิทในการตอกย้ำกลยุทธ์ที่มุ่งผสานศักยภาพความร่วมมือระหว่างกัน และเป็นการการเพิ่มยอดขายให้กับบริษัทฯ เนื่องจากฐานลูกค้าผู้ใช้บริการบัตรแรบบิทในปัจจุบัน มีมากกว่า 15.5 ล้านใบ ซึ่งเมื่อเดือนกรกฎาคม 2564 มีผู้บริโภคชำระค่าสินค้าผ่านเครื่อง SUN Vending ด้วยบัตรแรบบิท เติบโตขึ้นจากปี 2563 ถึง 400% และคาดว่าเมื่อถึงสิ้นปีจะเติบโต 600% ทั้งนี้เพื่อรองรับการเติบโตดังกล่าว โดยบริษัทฯวางเป้าหมายในการเพิ่มจำนวนตู้จำหน่ายสินค้าอัตโนมัติ ที่สามารถรองรับการชำระเงินและจุดเติมเงินผ่านบัตรแรบบิท มากกว่า 1,000 ตู้ภายใน 5 ปี ในกรุงเทพฯและปริมณฑล และตามหัวเมืองใหญ่จังหวัดต่างๆ
สำหรับการใช้บัตรแรบบิท เพื่อชำระสินค้าผ่านเครื่อง SUN Vending ดังกล่าว ไม่เพียงเข้ามาช่วยเพิ่มความสะดวก รวดเร็ว ให้กับผู้บริโภค แต่ยังเป็นการใช้เทคโนโลยีในชีวิตประจำวันในแบบไร้สัมผัส เพื่อรองรับการใช้จ่ายในยุค New Normal ได้เป็นอย่างดี เพื่อสร้างประโยชน์สูงสุดให้เกิดแก่ผู้บริโภค โดย SVT ขอยืนหยัดในการคัดสรรนำเสนอสิ่งที่ดีที่สุดเพื่อลูกค้าตลอดไป
สำหรับ SVT เป็นผู้ดำเนินธุรกิจค้าปลีกผ่านเครื่องจำหน่ายสินค้าอัตโนมัติ ทั้งหมด 4 รูปแบบ ประกอบด้วย 1.เครื่องจำหน่ายสินค้าประเภทเครื่องดื่ม (Can &amp; Bottle) 2.เครื่องจำหน่ายสินค้าแบบบานกระจก (Glass Front) 3.เครื่องจำหน่ายสินค้าประเภทถ้วยแบบร้อนเย็น (Cup Hot and Cold) 4.เครื่องสำหรับขายอาหารกึ่งสำเร็จรูป (Noodle) สินค้าที่จำหน่ายผ่านเครื่องจำหน่ายสินค้าอัตโนมัติเป็นสินค้าอุปโภคบริโภค เช่น เครื่องดื่ม, ขนมขบเคี้ยว, บะหมี่กึ่งสำเร็จรูป, ขนมปังเบอเกอรี, อุปกรณ์เสริมสำหรับมือถือ และหน้ากากอนามัย ฯลฯ